3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือการบริการ

บริษัทประกอบธุรกิจหลักด้านประกันวินาศภัย คือการให้บริการด้านรับการเสี่ยงภัยจากผู้เอาประกันภัย
นอกจากนั้นบริษัทยังมีอาคารสำนักงานสูง 20 ชั้น สำหรับให้เช่าเป็นที่ตั้งสำนักงานต่าง ๆ และ
อาคารสำนักงานสูง 7 ชั้น ที่ส่วนหนึ่งใช้เป็นสำนักงานของบริษัท และอีกส่วนหนึ่งให้เช่า
ทำให้เกิดรายได้เสริมเป็นการเพิ่มพูนรายได้ให้กับบริษัทอีกทางหนึ่ง

สำหรับธุรกิจหลักด้านประกันวินาศภัย ซึ่งให้บริการด้านรับการเสี่ยงภัยตามกรมธรรม์ประเภทต่าง ๆ
เช่น กรมธรรม์ประกันอัคคีภัย กรมธรรม์ประกันภัยทางทะเลและขนส่ง กรมธรรม์ประกันภัยรถยนต์
และกรมธรรม์ประกันภัยเบ็ดเตล็ด
ที่ผู้เอาประกันภัยสามารถเลือกซื้อได้ตามความต้องการเพื่อให้เหมาะสมกับทรัพย์สินแต่ละประเภท นั้น
สามารถแบ่งประเภทกรมธรรม์ต่าง ๆ โดยสังเขปดังนี้

1.  การประกันอัคคีภัย

เป็นการประกันภัยซึ่งให้ความคุ้มครองต่อทรัพย์สินที่เอาประกันภัย เช่น อาคารสิ่งปลูกสร้าง
สต๊อคสินค้า และเฟอร์นิเจอร์ เป็นต้น ที่ต้องสูญเสียหรือเสียหาย เนื่องจากเพลิงไหม้ หรือฟ้าผ่า
หรือการระเบิดของแก๊สที่ใช้สำหรับทำแสงสว่าง
หรือประโยชน์เพื่อการอยู่อาศัยในระหว่างระยะเวลาที่ได้เอาประกันภัยไว้
และการสูญเสียหรือเสียหายอื่น ที่ผู้เอาประกันต้องการให้คุมครอง
เพื่อให้เหมาะสมกับลักษณะของทรัพย์สิน และธุรกิจของผู้เอาประกัน

1.  การประกันภัยทางทะเลและการขนส่ง

เป็นการประกันภัยที่มุ่งให้ความคุ้มครองต่อความสูญเสียหรือเสียหายซึ่งเกิดขึ้นกับทรัพย์สินที่เอาประกันภัยจากภัยทางทะเล
ในระหว่างการเดินทางหรือการขนส่งทางทะเล
ทั้งที่เกิดขึ้นกับตัวเรือหรือสินค้าที่บรรทุกอยู่ในตัวเรือและยังรวมถึงการขนส่งทางอากาศด้วย

2.  การประกันภัยรถยนต์ แบ่งออกเป็น 2 ประเภทใหญ่ๆ ดังนี้ คือ

1.  การประกันภัยรถยนต์ภาคบังคับ เป็นการประกันภัยที่พระราชบัญญัติคุ้มครองผู้ประสบภัยจากรถ
    พ.ศ. 2535

1.  การประกันภัยรถยนต์ภาคสมัครใจ
    เป็นการประกันภัยซึ่งเจ้าของรถมีความประสงค์จะมอบหมายความเสี่ยงภัยจากอุบัติเหตุจากการใช้รถให้กับผู้รับประกันภัยเป็นผู้รับเสี่ยงภัยไว้แทน

    1.  การประกันภัยเบ็ดเตล็ด

เป็นการประกันวินาศภัยทุกประเภทนอกเหนือจากการประกันอัคคีภัย
การประกันภัยทางทะเลและขนส่ง และการประกันภัยรถยนต์
ซึ่งประกอบไปด้วยความคุ้มครองหลายรูปแบบ เช่น การประกันภัยอุบัติเหตุส่วนบุคคล
การประกันสุขภาพ การประกันภัยโจรกรรม การประกันภัยเงินค่าทดแทนแรงงาน
การประกันภัยหม้อกำเนิดไอน้ำและถังอัดความดัน การประกันภัยเครื่องจักรโรงงาน
การประกันกระจก การประกันภัยเดินทาง การประกันภัยความรับผิดชอบต่อบุคคลภายนอก
การประกันภัยการขนส่งเงินสด ฯลฯ

2.  การตลาดและภาวะแข่งขันของอุตสาหกรรม

    1.  สภาวะการแข่งขันของอุตสาหกรรม

สถานการณ์การแข่งขันของธุรกิจประกันวินาศภัยในปัจจุบันมีแนวโน้มรุนแรงขึ้นเรื่อย ๆ
โดยแต่ละบริษัทต่างแข่งขันกันทั้งในด้านการพัฒนาผลิตภัณฑ์และการบริการ
เพื่อตอบสนองความต้องการของลูกค้ามากขึ้น
และการแข่งขันในด้านลดเบี้ยประกันภัยให้ต่ำกว่าคู่แข่งเพื่อดึงดูดลูกค้า
นอกจากนี้ยังมีบริษัทประกันภัยอีกหลายแห่งที่ได้ควบกิจการกับบริษัทประกันภัยต่างชาติ
ซึ่งมีความพร้อมทั้งในด้านเทคโนโลยี บุคลากรและเงินทุน
ยิ่งทำให้การแข่งขันเป็นไปอย่างเข้มข้นยิ่งขึ้น

ธุรกิจประกันภัยในประเทศไทยในปี 2552
ต้องเผชิญกับปัญหาเศรษฐกิจโลกหดตัวแต่ยังได้มาตรการกระตุ้นเศรษฐกิจภายใต้โครงการไทยเข้มแข็งที่ช่วยเพิ่มมูลค่าการลงทุนภาครัฐมาช่วยผยุงไว้
ตามข้อมูลสำนักงานคณะกรรมการพัฒนาการเศรษฐกิจและสังคมแห่งชาติ (สศช.) สรุปว่า

-   จีดีพีของไทยในไตรมาสที่ 4/2552 ขยายตัวสูงถึงร้อยละ 5.8
    เมื่อเทียบกับช่วงเดียวกันของปีก่อน (Year-on-Year)

-   ขณะที่มูลค่าจีดีพีที่ปรับฤดูกาลก็เพิ่มขึ้นถึงร้อยละ 3.6 เมื่อเทียบกับไตรมาสก่อนหน้า
    (Seasonal Adjusted Quarter-on-Quarter)
    โดยเป็นผลมาจากการเติบโตของการใช้จ่ายของรัฐบาล การผลิตในภาคอุตสาหกรรม
    การส่งออก และการท่องเที่ยว เป็นสำคัญ

สะท้อนให้เห็นว่าพื้นฐานของเศรษฐกิจไทยมีความเข้มแข็งและยืดหยุ่นที่ทำให้สามารถประคองตัวฝ่ามรสุมในปี
2552 มาได้ดีกว่าที่คาด แม้ต้องเผชิญทั้งวิกฤตเศรษฐกิจทั่วโลกและปัญหาการเมือง โดยภาพรวมทั้งปี
2552 เศรษฐกิจไทยหดตัวลงร้อยละ 2.6 ซึ่งเป็นอัตราที่ดีกว่าที่มีการประเมินกันไว้ในช่วงต้นปี
2552 ว่าจีดีพีจะหดตัวลงในระดับที่รุนแรง

สำหรับธุรกิจประกันภัยปี 2552 มีอัตราการเติบโตที่ร้อยละ 3.4
แต่เป็นอัตราการเติบโตที่ลดลงจากปี 2551 จากร้อยละ 5.4 (ข้อมูลจากส่วนวิจัยและสถิติ
ศูนย์สารสนเทศ สำนักงาน คปภ.)

สืบเนื่องจากการเติบโตของเศรษฐกิจโลกในสภาวะถดถอยอันเนื่องมาจากมรสุมทางการเงินที่ยังคง
คุกรุ่นอยู่ ทำให้มูลค่าทรัพย์สินยิ่งถดถอยลง โดยเฉพาะตลาดลูกค้าพาณิชยกรรม หรือรายใหญ่
(Commercial line) ได้รับผลกระทบรุนแรง
ขณะที่ตลาดรายย่อยแม้ผลกระทบน้อยกว่าแต่ลูกค้าลดความคุ้มครองลง
เลือกทำประกันที่จ่ายค่าเบี้ยประกันภัยถูก ทำให้เบี้ยประกันภัยรวมลดลง
แม้การฟื้นตัวจะเป็นไปอย่างช้า ๆ ก็ตาม
ขณะที่มีภูมิภาคเอเชียและกลุ่มประเทศโออีซีดีถือเป็นผู้นำในการขยายตัวของเศรษฐกิจและกำลังฟื้นตัวได้ดี
โดยเฉพาะตลาดเกิดใหม่ (Emerging Market) ในเอเชีย
คาดว่าจะขยายตัวแข็งแกร่งสูงสุดเหนือ 6% ขณะที่ในกลุ่มประเทศโออีซีดีจะขยายตัวประมาณ
2-2.5% ภายในปี 2554 จากปัจจัยบวกทั้งอัตราเงินเฟ้อต่ำ ธนาคารกลางประเทศต่าง ๆ
ยังคงใช้นโยบายตรึงอัตราดอกเบี้ยต่ำต่อไปเพื่อกระตุ้นเศรษฐกิจ ขณะที่ตลาดหุ้นน่าจะดีกว่าปีที่ผ่านมา
ภาวะตลาดสินเชื่อตึงตัวจะเป็นปัจจัยเสี่ยงที่ทำให้การขยายตัวของเศรษฐกิจอาจจะชะลอตัวลง
ทำให้ธนาคารกลางประเทศต่าง ๆ ยืดการขึ้นดอกเบี้ยออกไป
ซึ่งภาวะตลาดหุ้นตกต่ำส่งผลกระทบมาถึงธุรกิจประกันภัยในแง่ของการทำให้ผลตอบแทนจากการลงทุนลดลง

ด้วยสภาวะการณ์ของเศรษฐกิจโลกที่กำลังฟื้นตัวอย่างช้า ๆ ทั้งมูลค่าการค้าระหว่างประเทศ
และยอดขายรถยนต์ใหม่ในประเทศเพิ่มขึ้น รวมถึงการรุกตลาดประกันภัยส่วนบุคคล
ด้วยช่องทางการขายและรูปแบบผลิตภัณฑ์ที่เข้าถึงผู้บริโภคส่วนใหญ่ได้มากขึ้น
ประมาณการว่าเศรษฐกิจไทยและธุรกิจประกันภัยจะมีอัตราการขยายตัว
โดยธุรกิจประกันภัยขยายตัวอยู่ในระดับร้อยละไม่เกิน 6-8 ในปี 2553
โดยมีประมาณการมูลค่าตลาดรวมอยู่ที่ 117,200 – 119,500 ล้านบาท

สำหรับการวิเคราะห์แนวโน้มอุตสาหกรรมประกันวินาศภัยในปี 2553
ยังต้องประสบกับภาวะยากลำบากในการดำเนินธุรกิจ
แต่ด้วยความต้องการในการทำประกันภัยของผู้บริโภคที่เห็นความสำคัญของการทำประกันภัยที่เพิ่มขึ้น
ส่งผลดีต่อเบี้ยประกันภัยทำให้มีอัตราเติบโตเพิ่มขึ้น
ส่วนสถานการณ์ด้านการแข่งขันด้านราคาเบี้ยประกันภัยในปีนี้ยังคงรุนแรงอยู่
โดยเฉพาะตลาดลูกค้ารายใหญ่ในประเทศ
มีแนวโน้มในการลดราคาเบี้ยประกันภัยมากกว่าการขึ้นค่าเบี้ยประกันภัย
เนื่องจากสถานการณ์ทางการเงินของลูกค้ายังไม่ดีขึ้นนักจากวิกฤติเศรษฐกิจ
นอกจากนั้นปัญหาการเมืองภายในประเทศ ในเดือนมีนาคม 2553
หลังจากการตัดสินคดียึดทรัพย์ของอดีตนายกรัฐมนตรี พต.ท.ดร. ทักษิณ ชินวัตร
อาจส่งผลทำให้เกิดเหตุการณ์รุนแรงใด ๆ
ที่อาจส่งผลกระทบอย่างรุนแรงต่อระบบเศรษฐกิจมหภาคของประเทศได้

1.  ส่วนแบ่งตลาดภายในอุตสาหกรรม

บริษัท บางกอกสหประกันภัย จำกัด (มหาชน) มีสัดส่วนครองตลาดในธุรกิจประกันวินาศภัย ร้อยละ
0.43 อยู่ในอันดับที่ 43 โดยสามารถแยกตามปรระเภทการประกันภัยได้ดังนี้

1.  ประกันอัคคีภัย มีส่วนแบ่งตลาดร้อยละ 1.13

2.  ประกันภัยเบ็ดเตล็ด มีส่วนแบ่งตลาดร้อยละ 0.58

3.  ประกันภัยทางทะเลและขนส่ง มีส่วนแบ่งตลาดร้อยละ 0.46

4.  ประกันภัยรถยนต์ มีส่วนแบ่งตลาดร้อยละ 0.27

ที่มา :
ข้อมูลเบี้ยประกันภัยรับโดยตรงจากสำนักงานคณะกรรมการกำกับและส่งเสริมการประกอบธุรกิจ
(คปภ.) เดือนมกราคม – ธันวาคม 2552

1.  กลยุทธ์การแข่งขันในภาพรวม

  ในปี 2552 บริษัทดำเนินกลยุทธ์ทางการตลาดดังนี้

1.  มีการสร้างกรมธรรม์ใหม่ ๆ ออกสู่ตลาดเพื่อเป็นทางเลือกแก่ผู้บริโภค ได้แก่
    กรมธรรม์ประกันภัยรถยนต์ประเภท3 ในราคาประหยัด (BUI Super Save)

2.  พัฒนาช่องทางการตลาดใหม่ ๆ เพื่อให้เข้าถึงกลุ่มเป้าหมายได้อย่างรวดเร็ว
    และครอบคลุมยิ่งขึ้น

    1.  กลุ่มลูกค้าเป้าหมาย

  ลูกค้าเป้าหมายของบริษัท สามารถแบ่งออกได้เป็น 2 กลุ่มคือ

1.  ลูกค้าองค์กร ได้แก่ โรงงานอุตสาหกรรม บริษัทห้างร้าน และผู้ประกอบธุรกิจในสาขาต่าง ๆ

2.  ลูกค้ารายย่อย

    1.  การจัดหาผลิตภัณฑ์และบริการ

        1.  เนื่องจากบริษัทดำเนินการมากว่า 81 ปี ฐานลูกค้าเดิมของบริษัทมาจากตัวแทน
            นายหน้า สถาบันการเงิน และการขายตรง
            ต่อมาสภาวะการแข่งขันของตลาดประกันภัยมีมากขึ้น
            ประชาชนมีความรู้เกี่ยวกับการประกันภัย
            และเห็นความสำคัญของการทำประกันภัยมากขึ้น นอกจากนั้นผู้ประกอบการ
            และเจ้าของธุรกิจไม่ว่าจะเป็นขนาดเล็ก หรือขนาดใหญ่
            ต่างก็ต้องการการประกันภัยแบบที่เหมาะสมและมีประสิทธิภาพมากที่สุด
            นายหน้าจึงมีบทบาทสำคัญอย่างมากในการเสนอแบบต่าง ๆ
            ของการประกันภัยที่สอดคล้องและเหมาะสมกับธุรกิจของลูกค้านั้น ๆ

บริษัทเล็งเห็นถึงการเปลี่ยนแปลงแหล่งของฐานธุรกิจ จึงได้ขยายงานโดยการรับงานผ่านนายหน้า
และสถาบันการเงินมากขึ้น นอกเหนือไปจากดำเนินการกับติดต่อกับลูกค้าโดยตรง ส่วนตัวแทนย่อย
ก็ยังคงเป็นแหล่งงานที่มั่นคงของบริษัทเช่นเดิม กล่าวโดยสรุปได้ว่า แหล่งงานของบริษัท
สามารถแบ่งเป็นกลุ่มได้คือ

1.  ประกันภัยเชิงอุตสาหกรรมและพาณิชย์ (Commercial Line) แหล่งงานมาจากนายหน้า
    สถาบันการเงิน

2.  ประกันภัยทรัพย์สินส่วนบุคคล (Personal Line) มาจากตัวแทน และการขายตรง

    1.  ผลิตภัณฑ์ของบริษัท เป็นกรมธรรม์ประกันภัยประเภทต่าง ๆ
        ที่ได้รับความเห็นชอบจากสำนักงานคณะกรรมการกำกับและส่งเสริมการประกอบธุรกิจประกันภัย
        ทั้งกรมธรรม์แบบมาตรฐาน และกรมธรรม์ที่ถูกออกแบบให้เหมาะสมกับลูกค้าแต่ละราย
        โดยบริษัทมีการพัฒนาทั้งในด้านบุคลากร อุปกรณ์เครื่องมือเครื่องใช้
        รวมถึงระบบการดำเนินงานอย่างต่อเนื่อง
        และยึดหลักการลงทุนโดยไม่ได้มุ่งหวังให้เกิดผลตอบแทนสูงสุดแต่เพียงอย่างเดียว
        แต่มุ่งหวังให้บริษัทสามารถดำรงสภาพคล่องได้อย่างเหมาะสมด้วย

    2.  แหล่งที่มาของเงินทุนของบริษัท คือรายได้จากการรับประกันภัย
        รายได้จากการให้เช่าอาคารสำนักงาน เงินกองทุน และการก่อหนี้ของบริษัท
        ซึ่งบริษัทจะนำเงินรายได้ส่วนเกินหลังจากการจ่ายค่าใช้จ่ายต่าง ๆ
        นำไปลงทุนเพื่อให้ได้ผลตอบแทนที่เพิ่มขึ้น

    3.  การลงทุนของบริษัท เป็นไปตามประกาศของกระทรวงพาณิชย์ เรื่อง
        การลงทุนประกอบธุรกิจอื่นของบริษัทประกันวินาศภัย

    4.  ความสามารถในการดำรงเงินกองทุนของบริษัท
        บริษัทจัดสรรเงินสำรองตามประกาศกระทรวงพาณิชย์
        และมีเงินกองทุนไว้เพียงพอตามข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
        โดยมีสภาพคล่องเพียงพอและมีความสามารถในการชำระหนี้อยู่ในเกณฑ์ดี
        เพื่อให้การบริหารเงินเป็นไปอย่างมีประสิทธิภาพ